ประกาศกระทรวงการคลังเกี่ยวกับภาษีเงินได้ (ฉบับที่ 391)เรื่อง กําหนดหลักเกณฑ์ วิธีการ และเงื่อนไขในการยกเว้นภาษีเงินได้สําหรับรายจ่ายเพื่อทําการวิจัยและพัฒนาเทคโนโลยีและนวัตกรรม--------------------------------------------- อาศัยอํานาจตามความในมาตรา 4 แห่งพระราชกฤษฎีกา ออกตามความในประมวลรัษฎากรว่าด้วยการยกเว้นรัษฎากร (ฉบับที่ 598) พ.ศ. 2559 รัฐมนตรีว่าการกระทรวงการคลังกําหนดหลักเกณฑ์วิธีการ และเงื่อนไขในการยกเว้นภาษีเงินได้สําหรับเงินได้ของบริษัทหรือห้างหุ้นส่วนนิติบุคคลที่ได้จ่ายไปเพื่อการทําวิจัยและพัฒนาเทคโนโลยีและนวัตกรรมไว้ดังต่อไปนี้ข้อ ๑ บริษัทหรือห้างหุ้นส่วนนิติบุคคลที่จะใช้สิทธิยกเว้นภาษีเงินได้ตามพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ 598) พ.ศ. 2559 จะต้องมีรายจ่ายที่ได้จ่ายไปเพื่อทําการวิจัยและพัฒนาเทคโนโลยีและนวัตกรรมให้แก่หน่วยงานของรัฐหรือเอกชนที่ได้รับการประกาศกําหนดจากอธิบดีกรมสรรพากรข้อ ๒ การวิจัยและพัฒนาเทคโนโลยีและนวัตกรรมโดยหน่วยงานของรัฐหรือเอกชนตามข้อ 1จะต้องมีลักษณะ ดังต่อไปนี้ (1) การวิจัยและพัฒนาเทคโนโลยี เป็นงานที่มีลักษณะสร้างสรรค์ ซึ่งกระทําอย่างเป็นระบบโดยมีจุดมุ่งหมายเพื่อพัฒนาผลิตภัณฑ์ หรือกระบวนการผลิตใหม่ การวิจัยและพัฒนาแตกต่างจากกิจกรรมอื่นตรงที่มีความแปลกใหม่ และใช้วิธีการทางวิทยาศาสตร์และเทคโนโลยีในการแก้ไขปัญหาต่าง ๆ ซึ่งประเภทของการวิจัยและพัฒนาเทคโนโลยีมีดังนี้ (ก) การวิจัยพื้นฐาน เป็นการศึกษาค้นคว้าทางทฤษฎี หรือในห้องทดลอง เพื่อหาความรู้ใหม่ ๆโดยยังไม่สามารถนําไปพัฒนาเป็นผลิตภัณฑ์หรือกระบวนการได้โดยตรง (ข) การวิจัยประยุกต์ เป็นการศึกษาค้นคว้าเพื่อหาความรู้ใหม่ ๆ โดยมีวัตถุประสงค์หรือจุดมุ่งหมายเบื้องต้นที่จะนําผลการวิจัยไปใช้ประโยชน์ในการปฏิบัติอย่างใดอย่างหนึ่งหรือเพื่อหาวิธีการใหม่ให้บรรลุวัตถุประสงค์ที่กําหนดไว้แล้วล่วงหน้า (ค) การพัฒนาเชิงทดลอง เป็นการศึกษาอย่างมีระบบ โดยนําความรู้ที่มีอยู่แล้วมาสร้างวัตถุดิบ เครื่องมือ ผลิตภัณฑ์ กระบวนการผลิต ระบบและการบริการใหม่ หรือปรับปรุงผลิตภัณฑ์หรือกระบวนการผลิตเดิมให้ดียิ่งขึ้น อย่างไรก็ตาม การพัฒนาเชิงทดลองไม่รวมถึงการเปลี่ยนแปลงตามปกติหรือตามระยะเวลาของผลิตภัณฑ์ ระบบการผลิต กรรมวิธีการผลิต การให้บริการ หรือกิจการอื่น ๆ ที่กําลังดําเนินงาน แม้ว่าการเปลี่ยนแปลงนี้จะทําให้มีความก้าวหน้าก็ตาม (2) นวัตกรรม เป็นการใช้ความรู้ด้านวิทยาศาสตร์และเทคโนโลยีเพื่อนําไปสู่การสร้างให้เกิดผลิตภัณฑ์ใหม่ หรือกระบวนการใหม่ ซึ่งประเภทของนวัตกรรมมีดังนี้ (ก) นวัตกรรมด้านผลิตภัณฑ์ เป็นการนําสินค้าหรือบริการที่ใหม่ หรือมีการปรับปรุงอย่างมากในด้านคุณลักษณะและการนําไปใช้ประโยชน์ นวัตกรรมด้านนี้ได้รวมถึงการปรับปรุงอย่างเห็นได้ชัดในด้านลักษณะทางเทคนิค องค์ประกอบ หรือวัสดุที่ใช้รวมถึงซอฟท์แวร์ที่มีลักษณะการใช้งานที่ง่ายต่อผู้ใช้และลักษณะการใช้งานอื่น ๆ (ข) นวัตกรรมด้านกระบวนการ เป็นการนํารูปแบบการผลิตและการส่งมอบสินค้าแบบใหม่หรือมีลักษณะของการปรับปรุงจากเดิมอย่างเห็นได้ชัด ซึ่งหมายความรวมถึงการเปลี่ยนแปลงด้านเทคนิคอุปกรณ์ หรือซอฟท์แวร์ที่ใช้ข้อ ๓ บริษัทหรือห้างหุ้นส่วนนิติบุคคลที่ประสงค์จะใช้สิทธิยกเว้นภาษีเงินได้ตามพระราชกฤษฎีกาออกตามความในประมวลรัษฎากร ว่าด้วยการยกเว้นรัษฎากร (ฉบับที่ 598) พ.ศ. 2559 จะต้องยื่นโครงการวิจัยและพัฒนาเทคโนโลยีและนวัตกรรมต่อสํานักงานพัฒนาวิทยาศาสตร์และเทคโนโลยีแห่งชาติหรือหน่วยงานอื่นที่รัฐมนตรีจะได้ประกาศกําหนด เพื่อตรวจสอบและรับรองว่าโครงการวิจัยและพัฒนาเทคโนโลยีและนวัตกรรมดังกล่าวเป็นการวิจัยพื้นฐาน การวิจัยประยุกต์ การพัฒนาเชิงทดลองนวัตกรรมด้านผลิตภัณฑ์ หรือนวัตกรรมด้านกระบวนการ เมื่อโครงการดังกล่าวได้รับการตรวจสอบและได้รับการรับรองแล้ว ก็ให้ถือว่าโครงการวิจัยและพัฒนาเทคโนโลยีและนวัตกรรมดังกล่าวเป็นการวิจัยพื้นฐานการวิจัยประยุกต์ การพัฒนาเชิงทดลอง นวัตกรรมด้านผลิตภัณฑ์ หรือนวัตกรรมด้านกระบวนการข้อ ๔ บริษัทหรือห้างหุ้นส่วนนิติบุคคลสามารถนํารายจ่ายที่ได้จ่ายไปเพื่อทําการวิจัยและพัฒนาเทคโนโลยีและนวัตกรรมมาหักเป็นรายจ่ายในการคํานวณภาษีเงินได้นิติบุคคลได้ โดยไม่ต้องได้รับการตรวจสอบและรับรองตามข้อ 3 ทั้งนี้ ตามเงื่อนไขดังต่อไปนี้ (1) โครงการวิจัยและพัฒนาเทคโนโลยีและนวัตกรรมนั้น มีมูลค่าไม่เกินสามล้านบาท (2) บริษัทหรือห้างหุ้นส่วนนิติบุคคลเคยดําเนินการวิจัยและพัฒนาเทคโนโลยีและนวัตกรรมตามโครงการที่ได้รับการตรวจสอบและรับรองจากสํานักงานพัฒนาวิทยาศาสตร์และเทคโนโลยีแห่งชาติแล้ว (3) บริษัทหรือห้างหุ้นส่วนนิติบุคคลได้รับการตรวจประเมินระบบบริหารการวิจัยและพัฒนาเทคโนโลยีและนวัตกรรมและได้รับการขึ้นทะเบียนโดยสํานักงานพัฒนาวิทยาศาสตร์และเทคโนโลยีแห่งชาติหรือหน่วยงานอื่นที่รัฐมนตรีประกาศกําหนด (4) บริษัทหรือห้างหุ้นส่วนนิติบุคคลได้แนบแบบรับรองรายจ่ายเพื่อทําการวิจัยและพัฒนาเทคโนโลยีและนวัตกรรม และเอกสารแนบแสดงรายละเอียดรายจ่ายโครงการวิจัยและพัฒนาเทคโนโลยีและนวัตกรรม ซึ่งมีข้อความอย่างน้อยตามแบบที่แนบท้ายประกาศนี้ พร้อมกับการยื่นแบบแสดงรายการภาษีเงินได้นิติบุคคล และ (5) บริษัทหรือห้างหุ้นส่วนนิติบุคคลได้จัดทํารายละเอียดโครงการวิจัยและพัฒนาเทคโนโลยีและนวัตกรรมฉบับเต็ม รวมทั้งจัดเก็บบันทึกการวิจัย สรุปผล และรายงานการวิจัยไว้เป็นหลักฐานเพื่อใช้ประกอบการตรวจประเมินภายหลัง (ถ้ามี)ข้อ ๕ ประกาศนี้ให้ใช้บังคับตั้งแต่วันที่ 1 มกราคม พ.ศ. 2558 เป็นต้นไปผู้มีอํานาจลงนาม - ประกาศ ณ วันที่ 25 มีนาคม พ.ศ. 2559อภิศักดิ์ ตันติวรวงศ์รัฐมนตรีว่าการกระทรวงการคลัง